ན་ཇི་ལྟར་མཛད་སྙམ་ན། དཔེར་ན་ཡིད་བཞིན་གྱི་

ནོར་བུ་དང་དཔག་བསམ་གྱི་ཤིང་ལ་མི་དང་ལྷ་རྣམས་ཀྱིས་གསོལ་བ་བཏབ་པ་ན། འདི་དག་ལ་ཕན་བཏགས་པར་བྱའོ་སྙམ་པའི་རྣམ་རྟོག་མེད་ཀྱང་རང་རང་གིས་ཇི་ལྟར་འདོད་པའི་རེ་བ་ཡོངས་སུ་སྐོང་བ་དེ་བཞིན་དུ། སངས་རྒྱས་རྣམས་ལའང་རྣམ་རྟོག་དང་འབད་རྩོལ་མེད་ཀྱང་སངས་རྒྱས་དང་འཕྲད་ནས་ཆོས་ཉན་པ་སོགས་ཀྱི་བསོད་ནམས་ཀྱི་མཐུ་ཡོངས་སུ་སྨིན་པའི་གདུལ་བྱར། སྔོན་སློབ་པ་ལམ་གྱི་གནས་སྐབས་སུ་མཐར་སངས་རྒྱས་པ་ན་མི་རྟོག་བཞིན་དུ་སེམས་ཅན་གྱི་དོན་ལྷུར་མཛད་ཅིང་ཆོས་ཀྱི་དབྱིངས་ལས་སྐད་ཅིག་ཀྱང་མི་བསྐྱོད་ལ་སེམས་ཅན་འདུལ་བའི་དུས་ལས་མི་འདའ་བ་དེ་བཞིན་དུ་བདག་གྱུར་ཅིག་ཅེས་སྨོན་ལམ་བཏབ་པའི་སྨོན་ལམ་གྱི་དབང་གིས་གདུལ་བྱའི་སྐལ་བ་དང་མཐུན་པའི་རྒྱལ་བའི་གཟུགས་ཀྱི་སྐུ་སྣང་བ་དང་ཆོས་སྟོན་པ་སོགས་འབྱུང་ངོ་།། དེ་ལྟར་འབྱུང་བ་མི་འཐད་དོ་སྙམ་ན། དཔེར་ན་བྲམ་ཟེ་ཤང་ཀུས་དུག་ཞི་བར་བྱེད་པའི་ནམ་མཁའ་ལྡིང་གི་ནི་མཆོད་སྡོང་རིགས་སྔགས་ཀྱིས་བསྒྲུབས་ནས་བྲམ་

ཟེ་འདས་པར་གྱུར་པ་དང་། དེ་འདས་ནས་ཡུན་རིང་ལོན་ཡང་།མཆོད་སྡོང་དེ་ཉིད་ཀྱིས་ནི་ད་ལྟ་ཡང་དུག་ལ་སོགས་པ་ཞི་བར་བྱེད་པ་བཞིན་དུ་བྱང་ཆུབ་སེམས་དཔའ་རྣམས་ཀྱིས་ལམ་དུས་སུ་རྒྱལ་སྲས་ཀྱི་སྤྱོད་པའི་ཉམས་ལེན་ལ་རྗེས་སུ་མཐུན་པར་བསླབ་ནས་རྒྱལ་བའི་གཟུགས་ཀྱི་སྐུའི་མཆོད་སྡོང་བསྒྲུབས་པ་ཡང་སྒྲུབ་པ་པོ་བྱང་ཆུབ་སེམས་དཔའ་སྲིད་ཞིའི་མཐའ་གཉིས་ལ་མི་གནས་པའི་མྱ་ངན་ལས་འདས་པ་མངོན་དུ་བྱས་ནས་རྣམ་པར་རྟོག་པ་ཐམས་ཅད་འགགས་ཀྱང་གདུལ་བྱའི་གནས་སྐབས་དང་མཐར་ཐུག་གི་དོན་རྣམས་དུས་ཐམས་ཅད་དུ་འབད་རྩོལ་མེད་པར་རྟག་ཁྱབ་ལྷུན་གྲུབ་ཆེན་པའི་ཚུལ་དུ་མཛད་པར་འགྱུར་རོ།། ཉན་ཐོས་སྡེ་པ་ཁ་ཅིག་ན་རེ། སངས་རྒྱས་ལ་རྣམ་པར་རྟོག་པའི་སེམས་མེད་པ་ཡིན་ན། དེ་ལ་མཆོད་པ་བྱས་པ་ན་བདག་གིར་བཞེས་པའི་རྟོག་པ་མེད་པས་ན་ཇི་ལྟར་ན་བསོད་ནམས་ཀྱི་འབྲས་བུ་དང་ལྡན་པར་འགྱུར་ཞེ་ན། བསོད་ནམས་དང་ལྡན་ཏེ་རྒྱུ་མཚན་

གང་གི་ཕྱིར་ན་སངས་རྒྱས་ཀྱི་སྐུ་དངོས་སུ་བཞུགས་དུས་མཆོད་པའམ། མྱ་ངན་ལས་འདས་པའི་ཚུལ་བསྟན་པའི་རྗེས་སུ་སེམས་མེད་པའི་སྐུ་གདུང་ལ་མཆོད་པ་གཉིས་བསོད་ནམས་མཚུངས་པ་ཉིད་དུ་བཤད་པའི་ཕྱིར་རོ།། དེ་ཡང་ངེད་ཀྱི་འདོད་པ་ལྟར་ཐ་སྙད་ཀུན་རྫོབ་པའམ་ནི་ཁྱོད་ཀྱི་འདོད་པ་ལྟར་དེ་ཁོ་ན་ཉིད་དུའང་རུང་སྟེ། དེ་མཆོད་པ་ལས་དངོས་པོ་དང་མཐུན་པའི་འབྲས་བུ་བསོད་ནམས་རླབས་པོ་ཆེ་འབྱུང་བ་ནི་ཡིད་ཆེས་པའི་ལུང་ལས་གསུངས་པ་ཡིན་པས་རང་ཅག་གཉིས་ཀས་ཤིན་ཏུ་ལྐོག་གྱུར་ལུང་གིས་གཞལ་བར་འདོད་དགོས་སོ།། དཔེར་ན་ཁྱོད་ཀྱིས་བདེན་པའི་སངས་རྒྱས་ལ་མཆོད་པས། ཇི་ལྟར་འབྲས་བུར་བཅས་པ་བཞིན་ནོ།། གསུམ་པ་ཐེག་ཆེན་མཆོག་ཏུ་སྒྲུབ་པ་ལའང་། ལུང་ཐེག་ཆེན་བཀར་སྒྲུབ་པ་དང་། ལམ་སྟོང་ཉིད་གཉེན་པོར་སྒྲུབ་པ་གཉིས་ལས། དང་པོ་ནི། ཕྱོགས་སྔ་མ་དག་ན་རེ། ཐར་འདོད་རྣམས་ཀྱིས་བདེན་པ་བཞིའི་ཁྱད་ཆོས་རགས་པའི་

མི་རྟག་སོགས་བཅུ་དྲུག་མངོན་སུམ་དུ་མཐོང་ཟིན་གོམས་པར་གྱུར་པས་འཁོར་བ་ལས་གྲོལ་བའི་དགྲ་བཅོམ་པ་ཐོབ་པར་འགྱུར་གྱི།ཆོས་ཐམས་ཅད་རང་བཞིན་གྱིས་མ་གྲུབ་པའི་སྟོང་པ་ཉིད་མཐོང་བས་ཅི་ཞིག་བྱ་སྟེ་དགོས་པ་མེད་དོ་ཞེ་ན། རྩོད་པ་འདི་ཡང་གྱི་ན་སྟེ། གང་གི་ཕྱིར་ཤེར་ཕྱིན་གྱི་ལུང་ལས་རང་བཞིན་མེད་པའི་སྟོང་པར་རྟོགས་པའི་ལམ་འདི་ནི་མེད་པར་བྱང་ཆུབ་གསུམ་པོ་གང་ཡང་འཐོབ་པ་མེད་པར་གསུངས་སོ།། གལ་ཏེ་ཐེག་ཆེན་གྱི་མདོ་ལས་དེ་སྐད་བཤད་མོད། དེ་དག་ནི་ངེད་ཀྱི་བཀར་མི་འདོད་པས་སྒྲུབ་བྱེད་བསྒྲུབ་བྱ་དང་མཚུངས་པས་མ་གྲུབ་བོ་ཞེ་ན། འོ་ན་ཉན་ཐོས་སྡེ་པ་ཁྱོད་ཀྱི་ལུང་ཐེག་དམན་གྱི་མདོ་སྡེ་སྣོད་རྣམས་ནི་བཀའ་ཡིན་པར་ཇི་ལྟར་གྲུབ་ཅེས་དྲིས་པ་ན། ངེས་ཀྱི་ལུང་འདི་རྣམས་ནི་བཀའ་ཡིན་ཏེ་གང་གི་ཕྱིར་ན་འུ་བུ་ཅག་བརྒོལ་སྔ་ཕྱི་གཉིས་ཀ་ལ་འདི་དག་བཀར་གྲགས་ཤིང་གྲུབ་པའི་ཕྱིར་རོ་ཞེ་ན། འོ་ན་དང་པོ་ཁྱོད་སྐྱེས་མ་ཐག་པ་དང་གྲུབ་མཐས་བློ་མ་བསྒྱུར་

བའི་དུས་དང་། ལུང་དོན་རིགས་པས་གཏན་ལ་མ་ཕེབས་པའི་སྐབས་སུ་ཁྱོད་ལ་འདི་དག་བཀར་མ་གྲུབ་སྟེ་ལུང་དང་སྐྱེས་བུ་འབྲེལ་བ་མེད་པའི་ཕྱིར། ཁོ་བོ་ལ་དང་པོ་ནས་མ་གྲུབ་ཀྱང་བླ་མ་བརྒྱུད་པ་ལས་ཐོས་ཤིང་། འདུལ་བ་ལ་སྣང་། མདོ་སྡེ་ལ་འཇུག མངོན་པའི་ཆོས་ཉིད་དང་མི་འགལ་བར་བསྟན་པས་རྐྱེན་གང་གིས་ནི་བཀའ་ལུང་ཚད་མ་ཡིན་པར་དེར་ཡིད་ཆེས་སོ་ཞེ་ན། སྒྲུབ་བྱེད་དེ་ནི་ཐེག་ཆེན་གྱི་མདོ་སྡེ་ལའང་མཚུངས་པར་ཡོད་པའི་ཕྱིར་བཀར་གྲུབ་བོ། དེས་ན་བཀའ་ཡིན་མིན་གྱི་ཁྱད་པར་བརྗོད་བྱའི་སྟོན་ཚུལ་ལ་ལྟོས་དགོས་ན་ནི་མཚུངས་པར་ཡོད་ལ། དེ་ལས་གཞན་བརྗོད་བྱ་ལ་མི་ལྟོས་པར་གང་ཟག་གམ་སྡེ་པ་གང་རུང་གཉིས་ཀྱིས་འདོད་པ་མཐུན་པས་བཀའ་ཚད་མ་བདེན་པར་འགྱུར་ན་ནི། སྙན་ངག་སོགས་ཐུན་མོང་བའི་རིག་བྱེད་སོགས་ཀྱང་བཀར་བདེན་པར་འགྱུར་རོ། ཁོ་ན་རེ། ཐེག་དམན་གྱི་སྡེ་སྣོད་ནི་བཀའ་ཡིན་མིན་རྩོད་པ་མེད་ལ། ཐེག་ཆེན་གྱི་སྡེ་

སྣོད་ངེད་ཀྱི་བཀར་མི་འདོད་པས་རྩོད་པ་དང་བཅས་པའི་ཕྱིར་སྐྱོན་ཅན་ནོ་ཞེ་ན།འོ་ན་ཐེག་དམན་གྱི་ལུང་ལ་ཡང་གཞན་མུ་སྟེགས་པ་རྣམས་དང་། ཁྱེད་སྡེ་པ་བཅོ་བརྒྱད་པོ་ཐམས་ཅད་ཀྱི་ཚད་མར་འདོད་རྒྱུའི་ལུང་འགའ་ཞིག་ཡོད་ཀྱང་། ལུང་གཞན་བར་སྲིད་ཡོད་པར་སྟོན་པའི་ལུང་ཕལ་ཆེར་སྡེ་པས་བཀར་མི་འདོད་ལ། གང་ཟག་བདག་མེད་སྟོན་པའི་ལུང་ཡང་གནས་མ་བུའི་སྡེ་པས་མི་འདོད་

པ་སོགས་ནང་སྡེ་རང་གཞན་དག་རྩོད་པ་དང་བཅས་པ་ཡིན་པའི་ཕྱིར་དེ་དག་ཀྱང་བཀའ་མ་ཡིན་པས་དོར་བྱར་ཐལ་བར་འགྱུར་རོ། གཞན་བཅོམ་ལྡན་འདས་ཀྱིས་བསྟན་པའི་རྩ་བ་ནི་དོན་དམ་པའི་དགེ་སློང་ཉན་ཐོས་དགྲ་བཅོམ་པ་ཉིད་ཡིན་ན། ཁྱེད་ཀྱི་འདོད་པ་ལྟར་ན་དགེ་སློང་དགྲ་བཅོམ་པ་ཉིད་ཀྱང་འཇོག་དཀའ་བར་གནས་ཏེ། དེས་ཉོན་མོངས་ས་བོན་དང་བཅས་པ་སྤང་དགོས། དེ་སྤང་བ་ལ་གཉེན་པོ་རང་བཞིན་མེད་པའི་སྟོང་ཉིད་བསྒོམ་པ་ལས། ཁྱོད་ཀྱིས་གྲོང་ས་བདག་པོས་སྟོངས་པ་ལྟ་བུའི་བདག་མེད་དེས་བདེན་འཛིན་དང་འཛིན་སྟངས་མི་འགལ་བས་འཁོར་རྩ་གཅོད་མི་ནུས་པས་སེམས་ནི་བདེན་འཛིན་གྱི་དམིགས་པ་དང་བཅས་པ་སྟེ། བདེན་འཛིན་གྱི་ཞེན་ཡུལ་རིགས་པས་སུན་ཕྱུང་བའི་ནུས་པ་མེད་པས་བདེན་པར་ཞེན་པ་ལས་མི་འདའ་ལ། ཇི་སྲིད་སེམས་བདེན་འཛིན་དང་བཅས་པ་རྣམས་ཀྱིས་དེ་སྲིད་སངས་རྒྱས་འཐོབ་པ་ལྟ་ཞོག ཐེག་དམན་གྱི་མྱ་ངན་ལས་འདས་པའང་དཀའ་བར་གནས་ཏེ་འཐོབ་མི་ནུས་པས་ཁྱབ་བོ། ཕྱོགས་སྔ་མ་ན་རེ། དོན་དམ་པའི་

དགེ་སློང་དང་མྱང་འདས་ཙམ་འཐོབ་པ་ལ་སྟོང་ཉིད་རྟོགས་མི་དགོས། བདེན་བཞི་རྟོགས་ཤིང་གོམས་པས་ཉོན་མོངས་པ་ཟད་པར་སྤང་བས་ན་གྲོལ་བས་དགྲ་བཅོམ་པར་ཐོབ་བོ་ཞེ་ན། དགེ་ཕྱོགས་ཀྱི་བཤད་པ་ལྟར་ན། མངོན་པ་གཉིས་ཀྱི་གཞུང་ནས་བཤད་པའི་ཉོན་མོངས་མངོན་གྱུར་ཙམ་སྤངས་ཀྱང་ས་བོན་ཅུང་ཟད་མ་སྤངས་པས་དེ་ཙམ་གྱིས་ནི་གྲོལ་ན། དེ་འདྲ་དེས་ཉོན་མོངས་མངོན་གྱུར་ཙམ་རེ་ཞིག་སྤངས་པ་དེའི་དེ་མ་ཐག་ཏུ་འཁོར་བ་ལས་གྲོལ་བ་དགྲ་བཅོམ་པ་དེར་ཁས་ལེན་པར་འགྱུར་རོ།འདོད་མི་ནུས་ཏེ་དེ་དག་གི་རྒྱུད་ལ་ཉོན་མོངས་མངོན་གྱུར་མེད་ཀྱང་དེ་དག་གི་རྒྱུད་ལ་ཡང་སྲིད་ཕྱི་མར་ཉིང་མཚམས་སྦྱོར་ཞིང་ཕུང་པོ་འཕེན་པར་བྱེད་པའི་ལས་ཀྱི་ནུས་པ་མཐུ་ཅན་ལུང་དང་རིགས་པའི་སྟོབས་ཀྱིས་མཐོང་བ་ཡིན་པའི་ཕྱིར། ལམ་དེས་བདེན་འཛིན་ཉོན་སྒྲིབ་ཏུ་བྱས་པའི་ཉོན་མོངས་མངོན་གྱུར་ཙམ་སྤངས་མི་ནུས་པས་ལམ་དེས་གྲོལ་བ་མི་ཐོབ་ཅེས་པའི་དོན་ནོ། ཁོ་ན་རེ། རེ་ཞིག་མིན་པར་ཡང་སྲིད་འཕེན་བྱེད་ལས་ལ་གསོས་འདེབས་པའི་ལྷན་ཅིག་བྱེད་རྐྱེན་རླན་དང་འདྲ་བའི་ཉེར་ལེན་གྱིས་སྲིད་པ་དང་དུ་ལེན་པ་ནི་གཏན་ནས་མེད་པའི་

ཕྱིར་ཡང་སྲིད་ཕྱི་མ་མི་ལེན་པར་ཉིད་ཅེས་ངེས་པ་ཉིད་དུ་འདོད་ཅེ་ན། དེ་ཡང་མ་གྲུབ་སྟེ། སྲེད་པ་འདི་ལ་མངོན་པའི་གཞུང་ནས་བཤད་པ་ལྟར་གྱི་ཉོན་མོངས་པ་ཅན་གྱི་སྲེད་པ་ཉིད་མིན་ན་ཡང་། མངོན་པ་ནས་ཀུན་རྨོངས་མ་རིག་པ་ལས་ཉོན་མོངས་པ་ཅན་ཡིན་མིན་གཉིས་བཤད་ལ་ཁྱོད་ཀྱང་དེ་ལྟར་འདོད་པ་བཞིན་དུ་སྲེད་པ་ལའང་གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོག་པས་དྲངས་པའི་སྲེད་པ་ཉོན་མོངས་པ་ཅན་དང་

གང་ཟག་རང་གི་མཚན་ཉིད་ཀྱིས་གྲུབ་པར་འཛིན་པའི་བདེན་འཛིན་གྱིས་དྲངས་པའི་སྲེད་པ་མངོན་པ་ནས་བཤད་པ་ལྟར་གྱི་ཉོན་མོངས་པ་ཅན་མ་ཡིན་པ་ཞིག་དང་གཉིས་སུ་དབྱེ་རིགས་ལ། དེ་འདྲའི་དགྲ་བཅོམ་གྱི་རྒྱུད་ལ་སྲེད་པ་དང་པོ་མངོན་གྱུར་པ་ཙམ་རེ་ཞིག་མེད་ཀྱང་། སྲེད་པ་ཕྱི་མ་མངོན་གྱུར་པ་དང་བཅས་པ་ཅི་སྟེ་མེད་དེ་ཡོད་དགོས་པའི་ཕྱིར་རོ། སྲེད་པ་ཡིན་ན་ཉོན་མོངས་ཅན་དུ་འདོད་པ་རང་ལུགས་ཡིན། ཉོན་མོངས་མེད་ཀྱང་ཞེས་མེད་རྒྱུའི་ཉོན་མོངས་ནི་གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་

པའི་མ་རིག་པ་དང་། དེས་དྲངས་པའི་སྲེད་པ་སོགས་མངོན་གྱུར་བ་རྣམས་མེད་དོ། གཉེན་པོ་མི་རྟག་སོགས་བཅུ་དྲུག་རྟོགས་པའི་ལམ་བསྒོམས་པས་སོ། ཀུན་རྨོངས་བཞིན་དུ་ཅི་སྟེ་མེད་དེ་ཡོད་རྒྱུའི་ཉོན་མོངས་ནི།བདེན་འཛིན་མ་རིག་པ་དེས་དྲངས་པའི་སྲེད་པ་སོགས་མངོན་གྱུར་པ་དང་བཅས་པ་ཡོད་དེ། གཉེན་པོ་སྟོང་ཉིད་རྟོགས་པའི་ཤེས་རབ་མེད་པས་སོ། དེས་སྟོང་ཉིད་ལམ་དུ་སྒྲུབ་པ་ཡིན། ཡང་ན་འཇམ་པའི་དབྱངས་མི་ཕམ་ཆོས་རྗེའི་ཤེར་འགྲེལ་ཀེ་ཏ་ཀིའི་དགོངས་པ་ལྟར་ན། དེ་དག་གི་དགྲ་བཅོམ་མཐར་ཐུག་བཞེད་པ་དེ་མྱང་འདས་མཐར་ཐུག་མིན་པར་སྒྲུབ་ན། གང་ཟག་བདག་མེད་རྟོགས་ཤིང་། གང་ཟག་གི་བདག་མེད་གྲོང་བདག་པོས་སྟོངས་པ་ལྟ་བུ་རྟོགས། ཉོན་མོངས་ཙམ་སྤང་པས་གྲོལ་ན་དེའི་དེ་མ་ཐག་ཏུ་སྡུག་བསྔལ་མཐའ་དག་སྤངས་པ་དེར་འགྱུར་རིགས་ཏེ་འཆིང་བ་མེད་པས་སོ། ཉོན་མོངས་མེད་ཀྱང་དགྲ་བཅོམ་པ་མོ་འགལ་གྱི་བུ་ཆེན་པོ་ལྟ་བུ་དེ་དག་ལ་སྔོན་གྱི་ལས་ཀྱི་ནུས་པ་སྨིན་པ་ད་དུང་མཐོང་བ་ཡིན་པས། དེས་

སྐྱོན་མེད་དེ། རེ་ཞིག་ཡང་སྲིད་ཉེར་ལེན་གྱི་རྒྱུ་སྲེད་པ་ནི་མེད་ཅེས་ངེས་པ་ཉིད་དོ་ཅེ་ན། ཡིད་ལུས་གྲུབ་པའི་རྒྱུ། དགྲ་བཅོམ་པའི་སྲེད་པ་འདི་ནི་ངར་འཛིན་གྱིས་བསྐྱེད་པའི་ཉོན་མོངས་ཅན་མིན་ཡང་། དཔེར་ན་ཀུན་རྨོངས་བཞིན་དུ་སྲེད་པ་ཉོན་མོངས་ཅན་མིན་པ་ཅི་སྟེ་མེད། དེའི་ཀུན་རྨོངས་མ་ལོག་པའི་ཕྱིར་རོ། གཞན་ཁྱེད་ཀྱི་འདོད་པའི་དགྲ་བཅོམ་ལ་སྲེད་པ་ཡོད་དེ། རྒྱུ་ཚོར་བའི་རྐྱེན་གྱིས་འབྲས་བུ་སྲེད་པ་འདྲེན་པ་ཡིན་ན་ཚོར་བ་ལ་བདེན་པར་འཛིན་པ་ནི་ཁྱོད་དགྲ་བཅོམ་དུ་འདོད་པ་དེ་དག་ལའང་ཡོད་དེ། ཚོར་བ་བདེ་བ་ལ་སྲེད་པ་སོགས་སྐྱེ་བར་ངེས་ཏེ་མཐུན་རྐྱེན་ཚང་ཞིང་འགལ་རྐྱེན་མེད་པས་སོ། གཞན་ཡང་སྟོང་ཉིད་མ་རྟོགས་པས་སྲེད་པ་སྤང་མི་ནུས་ཏེ། བདེན་ཞེན་གྱྀ་དམིགས་པ་དང་ནི་བཅས་པའི་སེམས་གང་ཟག་འགའ་ཞིག་གི་རྒྱུད་ལ་ནི་གནས་པར་འགྱུར་རོ། དེར་མ་ཟད་སྟོང་པ་ཉིད་རྟོགས་པ་དང་ནི་བྲལ་བའི་སེམས་ལ་ཉོན་མོངས་པ་མངོན་གྱུར་རེ་ཞིག་འགགས་

པ་ཙམ་ཡིན་དུ་ཟིན་ཀྱང་སེམས་མ་སྤངས་བས་སླར་ཡང་རྐྱེན་གྱིས་དབང་གིས་མངོན་གྱུར་དུ་སྐྱེ་བར་འགྱུར་ཏེ། དཔེར་ན་འདུ་ཤེས་མེད་པའི་སྙོམས་འཇུག་ལ་གནས་པའི་རྒྱུད་ལ་ཚོར་འདུ་རགས་པ་མེད་ཀྱང་དེ་ལས་ལྡང་བ་ན་སྐྱེ་བ་བཞིན་ནོ། དེས་ན་ཐམས་ཅད་མཁྱེན་པ་ཐོབ་པར་འདོད་པས་ཆོས་བདག་མེད་ཡོངས་སུ་རྫོགས་པ་ཐབས་ཀྱིས་བརྒྱན་པ་རྟོགས་གོམས་བྱ་བ་དང་།ཐར་པ་ཙམ་དོན་དུ་གཉེར་བས་ཀྱང་གང་ཟག་བདག་མེད་གདགས་གཞི་རང་རྒྱུད་ཀྱི་ཕུང་པོ་ལྔ་པོའི་རྒྱུན་ནམ་ཕུང་པོ་དང་བཅས་པ་རང་བཞིན་མེད་པའི་སྟོང་ཉིད་སྒོམ་པར་བྱ་རིགས་ཏེ་ལམ་དེས་སྤངས་པ་སླར་ལྡོག་མི་སྲིད་པའི་ཕྱིར་རོ། འདིར་ཐེག་ཆེན་བཀར་སྒྲུབ་ཀྱི་ཚིགས་བཅད་གསུམ་བྱུང་བའི་དོན་ནི། ངག་གང་བསླབ་པ་ཏིང་འཛིན་སྟོན་པས་མདོ་སྡེ་ལ་འཇུག་པ་སོགས་ཡོད་པ་དེ་གལ་ཏེ་སངས་རྒྱས་ཀྱི་གསུངས་ཡིན་པར་འདོད་ན་ཐེག་ཆེན་གྱི་མདོ་སྡེ་ཕལ་ཆེར་བསླབ་གསུམ་སྟོན་པའི་ཆ་ནས་ཁྱེད་ཅག་གི་མདོ་དང་མཚུངས་པར་

འདོད་པ་མིན་ནམ་ཅི། གལ་ཏེ་ཁྱེད་ཀྱི་མདོ་དང་མི་མཚུངས་པའི་བཀར་མ་གཏོགས་པ་གཅིག་གིས་ནི་ཐེག་ཆེན་གྱི་ལུང་ཐམས་ཅད་སྐྱོན་དང་བཅས་པར་འགྱུར་ན། ཁྱོད་ཀྱི་མདོ་དང་མཚུངས་པ་གཅིག་གིས་ནི་ཐེག་ཆེན་ཐམས་ཅད་ནི་རྒྱལ་བའི་གསུངས་པ་ཉིད་དུ་འགྲུབ་པ་ཅིས་མ་ཡིན་ཏེ་ཡིན་དགོས་སོ། ཤེར་ཕྱིན་སོགས་ཀྱི་ངག་གང་དག་བཀའ་ཡིན་ན་འོད་སྲུང་ཆེན་པོ་ལ་སོགས་པས་ཀྱང་གཏིང་དཔོགས་པར་མ་གྱུར་པས་བཀའ་མིན་ནོ་ཞེ་ན། འོད་སྲུང་སོགས་ལམ་ལ་ཞུགས་པས་སྟོང་ཉིད་རྟོགས་རིགས་ཀྱང་། ཁྱེད་གྲུབ་མཐའ་སྨྲ་བས་འོད་སྲུང་ཆེན་པོ་སོགས་ཀྱིས་གཏིང་དཔོག་པར་མ་གྱུར་པར་འདོད་པ་དེ་ནི་ཤིན་ཏུ་ཟབ་པའི་དོན་ཡིན་པས་ཁྱོད་ཀྱིས་མ་རྟོགས་པས་བཀའ་མ་ཡིན་ནོ་ཞེས་གཟུང་བྱ་མིན་པ་སུ་ཞིག་བྱེད་དེ་བྱེད་མི་རིགས་སོ། གཉིས་པ་ནི། བདེན་པ་དང་དེ་ཁོ་ན་ཉིད་དང་། ལས་འབྲས་ལ་རྨོངས་པས་སྡུག་བསྔལ་ཅན་སེམས་ཅན་རྣམས་ཀྱི་དོན་དུ། སོ་སྐྱེ་ལྟར་བདེན་ཞེན་གྱི་ཆགས་པ་དང་།

ཉན་རང་ལྟར་སྲིད་པའི་སྡུག་བསྔལ་དང་ཟག་བཅས་ཀྱི་ཕུང་པོ་ལ་གཤེད་མ་རལ་གྲི་གདེངས་པ་ལྟར་འཇིགས་པ་སྟེ། སྲིད་ཞིའི་མཐའ་གཉིས་ལས་གྲོལ་བའི་རྒྱལ་སྲས་རྣམས་འཁོར་བར་གནས་པ་འགྲུབ་པར་འགྱུར་བ་འདི་ནི། སྟོང་ཉིད་སྙིང་རྗེའི་སྙིང་པོ་ཅན་རྟོགས་པའི་འབྲས་བུ་ཡིན་ནོ། དེ་ལྟར་ན་སྟོང་པ་ཉིད་ཀྱི་ཕྱོགས་ལ་ཉན་རང་གི་སུན་འབྱིན་ལྟར་སྣང་བྱེད་པ་ནི་འཐད་པ་མ་ཡིན་ཏེ།དེས་ན་ཉན་རང་གི་བྱང་ཆུབ་ཐོབ་པ་ལ་སྟོང་ཉིད་རྟོགས་དགོས་སམ་མི་དགོས་ཐེ་ཚོམ་ཙམ་ཡང་མི་ཟ་བར་སྟོང་པ་ཉིད་དེ་ནི་བསྒོམ་པར་བྱའོ། རྒྱུ་མཚན་ཡང་ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་ཡི་མུན་པའི་གཉེན་པོ་ཡང་རིམ་བཞིན་གང་ཟག་གི་བདག་རང་བཞིན་མེད་རྟོགས་དང་། ཆོས་བདག་རང་བཞིན་མེད་རྟོགས་ཀྱི་སྟོང་པ་ཉིད་ཡིན་པས་མྱུར་དུ་སྒྲིབ་པ་གཉིས་ཟད་པར་སྤངས་པའི་ཐམས་ཅད་མཁྱེན་པ་འཐོབ་པར་འདོད་པས་སྟོང་པ་

ཉིད་དེ་ནི་ཇི་ལྟར་སྒོམ་པར་མི་བྱེད་དེ་བྱེད་རིགས་སོ། སྟོང་ཉིད་ལ་འཇིགས་པར་ཡང་མི་རིགས་ཏེ། བདེན་འཛིན་གྱི་དངོས་པོ་གང་འཇིགས་དང་སྡུག་བསྔལ་ཐམས་ཅད་བསྐྱེད་བྱེད་ཀྱི་རྒྱུའི་གཙོ་བོར་གྱུར་པ་ཡིན་པས་དེ་ལ་འཇིགས་ཤིང་སྐྲག་པ་སྐྱེ་བ་འགྱུར་རིགས་ན་དེ་ལ་མི་སྐྲག་པར། སྟོང་ཉིད་རྟོགས་པའི་ཤེས་རབ་འཁོར་རྩ་བདག་བདེན་པར་འཛིན་པ་དྲུང་ནས་དབྱུང་སྟེ་འཇིགས་དང་སྡུག་བསྔལ་ཐམས་ཅད་ཞི་བྱེད་ཀྱི་རྒྱུ་ཡི་གཙོ་བོར་གྱུར་པ་ཡིན་ན། དེ་ལ་འཇིགས་ཤིང་སྐྲག་པ་ཇི་ལྟར་སྐྱེ་སྟེ་སྐྱེ་མི་རིགས་སོ། གཞན་ཡང་བརྟག་ན། གལ་ཏེ་བདག་རང་བཞིན་གྲུབ་པ་འགའ་ཡོད་ན་ནི་དེར་ཞེན་པས་འཇིགས་ཡུལ་ཅི་ཡང་རུང་བ་ལ་ཡང་འཇིགས་པ་སྐྱེ་བར་འགྱུར་རིགས་ན་ཡང་། བདག་རང་བཞིན་གྲུབ་པ་ཉིད་འགའ་ཡང་ཡོད་པ་མིན་པས་འཇིགས་པར་འགྱུར་བ་པོ་སུ་ཞིག་ཡིན་སོམ་ཤིག གཉིས་པ་བསྒོམ་པས་ཉམས་སུ་བླངས་པ་ལའང་། གང་ཟག་བདག་མེད་

སྒོམ་ཚུལ་དང་། ཆོས་ཀྱི་བདག་མེད་སྒོམ་ཚུལ་ཏེ་གཉིས་ལས། དང་པོ་ལའང་ལྷན་སྐྱེས་ཀྱི་བདག་སྟོང་པར་སྒོམ་ཚུལ་དང་། ཀུན་བཏགས་ཀྱི་བདག་སྟོང་པར་སྒོམ་ཚུལ་གཉིས་ལས། དང་པོ་ནི། གང་ཟག་གི་གདགས་གཞི་ཕུང་པོའི་ཆ་ཤས་རེ་རེ་ནས་མ་ཡིན་པར་སྟོན་ཏེ། སོ་དང་སྐྲ་སེན་ནི་བདག་མ་ཡིན། བདག་གི་མཚན་གཞི་ནི་རུས་པ་དང་ཁྲག་མ་ཡིན། སྣབས་མིན་བད་ཀན